VIDEO EXCLUSIV "Respect" Reacția lui Ilie Dumitrescu după decizia luată de Florinel Coman
Al Duhail, formație care a încheiat pe locul 6 ultima ediție din Qatar, este echipa care încearcă să îl transfere pe Florinel Coman. Gigi Becali a avut azi o întâlnire cu reprezentanții clubul din Qatar și cu impresarul Federico Pastorello.
Ilie Dumitrescu: "Trebuie să îi respectăm decizia lui Florinel Coman"
În urma întâlnirii, Gigi Becali a anunțat că le-a oferit două variante celor de la Al Duhail. În ambele situații, Coman ar rămâne la FCSB pentru tururile preliminare din cupele europene, iar din septembrie ar urma să plece în Qatar.
Criticat de unii specialiști pentru că a acceptat un transfer în Qatar, Florinel Coman este apărat de Ilie Dumitrescu. Fostul internațional spune că o astfel de ofertă este greu de refuzat, iar jucătorul lui FCSB și-ar dori să "își asigure familia din punct de vedere financiar"
"Trebuie să îi respectăm decizia lui Coman. Aici vorbim de o decizie personală. După foarte mult timp are o ofertă concretă. Există și șansa asta că el are o clauză de 5 milioane de euro și poate pleca oricând și iată că există și o echipă care poate oferi această sumă.
Gândiți-vă că 5 milioane în fotbalul mare nu este o sumă extraordinară. El îl are exemplu pe Tănase. Cred că își dorește să își asigure familia din punct de vedere financiar. Vorbim de niște sume prin care îți poți asigura viitorul familiei dacă îți duci contractul la final. E greu de refuzat, vorbim de două milioane anual (n.r - salariul pe care Coman ar urma să-l aibă în Qatar), indiferent că sunt dolari sau euro. Eu îi respect decizia", a spus Ilie Dumitrescu, într-un interviu pentru PRO TV și Sport.ro.
Ce a spus Gigi Becali despre vânzarea lui Florinel Coman în Qatar
Potrivit declarațiilor făcute de patronul de la FCSB există două variante, urmând ca decizia finală să fie luată în următoarele zile.
- Varianta 1: 3,5 milioane de euro la semnătură, Florinel Coman rămâne să joace în preliminarii și apoi, dacă se califică, să nu îi mai achite nimic
- Varianta 2: 4 milioane de euro la semnătură, Florinel Coman rămâne să joace în preliminarii și diferența de un milion de euro să fie plătită în două tranșe
Urmăriți SPORT.RO și pe Google News